Την απόφασή του οι Ανεξάρτητοι Ελληνες να μη συμμετάσχουν στις εκλογές του Ιουλίου ανακοίνωσε πριν από λίγο ο Πάνος Καμμένος. Είχε προηγηθεί συνεδρίαση του εθνικού συμβουλίου του κόμματος.

Στις δηλώσεις του ο πρόεδρος των ΑΝΕΛ και αφού πραγματοποίησε μία αναδρομή στην κυβερνητική πορεία του κόμματος, ανέφερε: «Εισερχόμαστε σε μια νέα εποχή στην ελληνική πολιτική, ο ελληνικός λαός εξέφρασε την άποψή του. Έχει ψηφίσει για πολιτική αλλαγή. Αναγνωρίζω τη νίκη του Κυριάκου Μητσοτάκη και του κόμματος της Νέας Δημοκρατίας στις Ευρωεκλογές και ειλικρινά ελπίζω ότι θα μπορέσει να επιφέρει την πολιτική αλλαγή που ψήφισε ο ελληνικός λαός».

Ο κ. Καμμένος αφού δήλωσε ότι τάσσεται υπέρ της σταθερότητας της χώρας, πρόσθεσε:

«Για το λόγο αυτό, οι Ανεξάρτητοι Ελληνες και εγώ σήμερα αποφασίσαμε να ανακοινώσουμε την απόφασή μας να μην μετάσχουμε στις βουλευτικές εκλογές που θα λάβουν χώρα τον επόμενο μήνα. Ακούσαμε τη φωνή του ελληνικού λαού. Είναι καθήκον μου να συνεχίσω να υπηρετώ τον Ελληνικό λαό. Θα παραμείνω ενεργός. Θα συνεργαστώ με την κοινωνία των πολιτών, τόσο των ημεδαπών όσο και των αλλοδαπών, για να υποστηρίξω την ενότητα και να προωθήσω τα συμφέροντα του ελληνικού λαού».